《魏贞女诗》
明代·佘翔

烛烛空中月，没且含光辉。猗猗谷中兰，芬馨死不移。

温温魏氏女，皎皎琼树姿。既娴内则训，亦诵柏舟诗。

伊昔聘林家，皓首以为期。君子溘朝露，吁天涕涟洏。

匍匐奔其丧，相殉分所宜。高堂未展谒，况在天一涯。

罗帷为谁设，膏沭为谁施。妯娌纷喋喋，宁知我心悲。

水浆不入口，焉问渴与饥。一朝复一夕，视死甘如饴。

从容下九原，岂曰生结缡。但作连理树，一抔土相依。

百卉媚春阳，霜露且先萎。何如松与柏，郁郁岁寒时。

嗟嗟魏氏女，贞心迈等夷。共姜千载后，芳名史并垂。

作者简介：福建莆田人，字宗汉，号凤台。嘉靖三十七年进士。任全椒知县。与御史议事意见相左，即拂衣罢去，放游山水以终。工诗，有《薜荔园诗稿》及《文草》。